Tumẓabt deg tmurt n Lzzayer tettumeslay s ɣur Yimẓabiyen deg temnaḍt n Tɣerdayt deg sebɛa n yiɣerman-is (Taɣerdayt, At Yezjen, At Bunur ,Igararren, At Mliccet d Tejnint d At Yeregden). Timetti n Yimẓabiyen d tin yesɛan assaɣ iǧehden ɣer tesreḍt, deg tuget yinawen-nsen seqdacen iḍrisen n tesreḍt ttabdaren-d tidyanin d teqṣiḍin yerzan n biwat. Imẓabiyen ass-a bdan ttellin tiwwura I tumẓabt anda ara naf kra n yifuras d yinadiyen ussnanen imuggen fell-as ama seg tama n ugmar n wayen akk icudden ɣer tsekla taɣerfant n temnaḍt amezruy d tesnilest. Amyekcem gar Yimẓabiyen d Waɛraben yegla-d s unermis gar yidelsan-nsen; anermis-a yewwi-d azerrer ɣef tutlayt anda ara naf kra n wawalen I d-yekkan seg taɛrabt seqdacen-ten Yimẓabiyen ladɣa ayen yerzan tasreḍt maca s lqaleb n Tumẓabt, Imẓabiyen seḥbibren ɣef tantalansen smenɛen-tt seg jellu deg tmetti tineslemt iseqdacen taɛrabt.